REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj:

6. mart 2023. godine

B e o g r a d

 Na osnovu čl. 43. i 48. st. 1. i 6. Zakona o Visokom savetu tužilaštva („Službeni glasnik RS“, broj 10/23) i člana 51. Poslovnika Narodne skupštine („Službeni glasnik RS“, broj 20/12 - prečišćen tekst), Odbor za pravosuđe, državnu upravu i lokalnu samoupravu, na Desetoj sednici održanoj 6. marta 2023. godine, doneo je

O D L U K U

o Listi kandidata koji ispunjavaju uslove za izbor članova

Visokog saveta tužilaštva koje bira Narodna skupština

 Kandidati koji ispunjavaju uslove za izbor članova Visokog saveta tužilaštva koje bira Narodna skupština su:

 1. Vladimir Simić iz Beograda

 2. Miroslav Đorđević iz Beograda

 3. Aleksandar Popović iz Beograda

 4. Dušan Purić iz Beograda

 5. Srđan Stefanović iz Beograda

 6. Predrag Ćetković iz Novog Sada

 7. Nenad Tešić iz Novog Beograda

 8. Vesna Luković iz Novog Pazara

 9. Jelena Glušica iz Beograda

 10. Bojan Petrović iz Beograda

 11. Nataša Delić iz Beograda.

O b r a z l o ž e nj e

 Članom 43. Zakona o Visokom savetu tužilaštva propisano je da Narodna skupština bira četiri člana Saveta među istaknutim pravnicima sa najmanje deset godina iskustva u pravnoj struci od osam kandidata koje predloži odbor Narodne skupštine nadležan za pravosuđe (u daljem tekstu: Odbor).

 Članom 44. istog zakona propisano je, između ostalog, da kandidat za člana Saveta može biti lice koje ispunjava i sledeće uslove: da ispunjava opšte uslove za rad u državnom organu; da ima stečeno visoko obrazovanje na osnovnim akademskim studijama na pravnom fakultetu u obimu od najmanje 240 ESPB ili visoko obrazovanje stečeno na osnovnim studijama na pravnom fakultetu u trajanju od najmanje četiri godine; da ima iskustvo i znanje od značaja za rad pravosuđa; da je dostojno za obavljanje funkcije člana Saveta; da nije navršilo 65 godina života; da ne obavlja javnotužilačku ili sudijsku funkciju; da nije izabrano na javnu funkciju neposredno od građana, da ne obavlja funkciju na koju ga bira Narodna skupština, odnosno da ne obavlja funkciju sudije Ustavnog suda ili državnog sekretara.

 Predsednik Narodne skupštine je, na osnovu člana 19. stav 1. tačka 7) Zakona o Narodnoj skupštini („Službeni glasnik RS“, broj 9/10) i čl. 46. i 61. stav 1. Zakona o Visokom savetu tužilaštva, doneo Odluku o raspisivanju Prvog javnog konkursa za izbor članova Visokog saveta tužilaštva koje bira Narodna skupština 01 Broj 02-283/23, koja je objavljena u „Službenom glasniku Republike Srbije“ broj 11 od 10. februara 2023. godine.

 U skladu sa članom 47. stav 1. Zakona o Visokom savetu tužilaštva, kojim je propisano da se prijava na javni konkurs podnosi Odboru u roku od 15 dana od dana objavljivanja javnog konkursa u „Službenom glasniku Republike Srbije”, rok za dostavljanje prijava na Prvi javni konkurs trajao je do 25. februara 2023. godine.

 Članom 48. stav 6. Zakona o visokom savetu tužilaštva propisano je da, posle ispitivanja dozvoljenosti, blagovremenosti i potpunosti prijava, Odbor sačinjava listu kandidata koji ispunjavaju uslove za izbor.

 Odbor za pravosuđe, državnu upravu i lokalnu samoupravu, na Desetoj sednici održanoj 6. marta 2023. godine, saglasno članu 48. st. 1, 2. i 6. Zakona o Visokom savetu tužilaštva, ispitao je sve podnete prijave na Prvi javni konkurs i priložene dokaze o ispunjenosti uslova za izbor člana Saveta, nakon čega je sačinio listu kandidata koji ispunjavaju uslove za izbor, kako je navedeno u dispozitivu.

 PREDSEDNIK

 Vladimir Đukanović